Mandag aften tager Viborg FF imod AGF i den første af to playoffkampe, hvor den samlede vinder får lov at blive i Superligaen. Og det bliver en kamp, hvor der kommer tryk på tribunerne. Mandag morgen har Viborg besat 8500 af pladserne på stadion, og det tal kan stadig nå at øges. Måske endda så meget, at der bliver slået stadionrekord.

Læs også : OVERBLIK Hvem møder hvem: Her er de afgørende kampe i Superligaen

Den gamle tilskuerrekord på Viborg Stadion blev sat tilbage i 2006 og lyder på 9353 personer. Der er plads til 9566.

Viborg-direktør Morten Jensen satser på, at opbakningen løfter spillerne.

- Det er det, vi alle sammen lever for. Både dem på banen og os udenfor, siger han.

Gratis adgang for hjemmefans

En af grundene til den store opbakning er selvfølgelig kampens betydning. En anden og måske endnu mere væsentlig årsag er, at en gruppe partnere i Viborg FF har sørget for, at alle viborgensere kan komme gratis på stadion.

Derudover har de to klubber lavet en aftale, der gør, at AGF-fansene også slipper billigt. Voksne kommer ind for en halvtredser og børn for 25 kroner. Det samme gælder kampen i Aarhus på søndag.

- Da vi var i puljespillet med AaB, Silkeborg og AGF, lavede vi en fælles aftale mellem de fire klubber, der gjorde, at udebanefansene kunne komme billigt på stadion. Det var en god oplevelse, så det aftalte vi med AGF, at vi ville gøre igen, siger Morten Jensen